Author: Erika
Last saved by: Hořinková Hana

Dôvodová  SPRÁVA

	Návrh zákona, ktorým sa mení a dopĺňa zákon č. 153/2013 Z. z. o národnom zdravotníckom informačnom systéme a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, vypracovalo Ministerstvo zdravotníctva Slovenskej republiky na základe Plánu legislatívnych úloh vlády Slovenskej republiky na mesiace jún až december 2016.
	Cieľom predloženého návrhu zákona v súlade s prehodnotenou stratégiou používania identifikácie občana vo vzťahu k národnému zdravotníckemu informačnému systému je zmena  spôsobu identifikácie osoby pri prístupe k zdravotným údajom z elektronickej zdravotnej knižky u poskytovateľa zdravotnej starostlivosti ako aj cez Národný portál zdravia. V záujme intenzívnejšieho využívania občianskych preukazov s elektronickým čipom aj v národnom zdravotníckom informačnom systéme sa navrhuje zrušenie vydávania preukazov poistenca s elektronickým čipom ako aj ich používania v národnom zdravotníckom informačnom systéme. Preukazy poistenca s elektronickým čipom malo Národné centrum zdravotníckym informácií začať vydávať od júna 2017. Osoby, ktorým bol vydaný občiansky preukaz s elektronickým čipom, budú môcť takýto občiansky preukaz použiť aj na prístup k údajom v elektronickej zdravotnej knižke, ako aj na svoju identifikáciu u poskytovateľa zdravotnej starostlivosti.
Súčasne sa navrhujú zmeny a doplnenia v obsahu jednotlivých registrov, ktoré tvoria údajovú základňu. Navrhuje sa vytvorenie nového  národného registra osobitných organizácií v zdravotníctve.
V čl. II sa navrhuje vypustenie ustanovení upravujúcich vydávanie preukazu poistenca s elektronickým čipom. Doterajšie preukazy poistencov budú zdravotné poisťovne vydávať len tým poistencom, ktorí nemajú vydaný občiansky preukaz  s elektronickým čipom. Možnosť vydávania európskeho preukazu poistenca zostáva nezmenená.
V čl. III sa upravujú povinnosti zdravotnej poisťovne pri vydávaní preukazu poistenca a európskeho preukazu poistenca.
V čl. IV  sa novelizuje zákon č. 362/2013 Z. z. o liekoch a zdravotníckych pomôckach a o zmene a doplnení niektorých zákonov v znení neskorších predpisov Navrhuje sa zmena ustanovení upravujúcich používanie preukazov poistenca s elektronickým čipom v rámci poskytovania zdravotnej starostlivosti u poskytovateľa lekárenskej starostlivosti.	
	Predkladaný návrh zákona nemá žiadne vplyvy na rozpočet verejnej správy, podnikateľské prostredie, informatizáciu spoločnosti, sociálne vplyvy ani vplyvy na životné prostredie.
 	Návrh zákona je v súlade s Ústavou Slovenskej republiky, inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej  únie.
Návrh zákona nebude predmetom vnútrokomunitárneho pripomienkového konania.